MS «Kavholm»

MS «Kavholm» var i perioden 1948-1979 en snurper, senere ringnotsnurper med eiere fra Vedavågen på Karmøy og Haugesund. I likhet med flere av større snurperene på femti- og sekstitallet, hadde «Kavholm» fortid som hvalbåt. Den var opprinnelig bygget i 1930 som HVB «Globe V» for Hvalfangerselskapet Globus AS / v. Melsom & Melsom i Larvik. Under andre verdenskrig var «Globe V» i alliert tjeneste som minesveiper for The Royal Navy, -først som «Karmøy» med norsk besetning, -siden som HMS «Fiery Cross». Etter krigen ble «Globe V» ikke vurdert regningsvarende å sette i stand for ny hvalfangst. Den ble i stedet en av mange eldre hvalbåter som ble solgt for ombygning til snurpere og fraktefartøy. Slike ombygninger var alltid omfattende. Det var stort sett bare skroget som ble benyttet videre. Som snurper på femtitallet var båten fast på Islandsfiske om sensommeren / høsten, og stor- og vårsildfiske på kysten om vinteren. De første årene gikk «Kavholm» også i likhet med andre snurpere i fraktfart mellom sesongene, men den kom etterhvert over i fiske på heltid. I 1979 ble «Kavholm» tatt ut av fiske og kondemnert. Etter å ha blitt rigget ned og strippet for brukbart utstyr, ble den senket på dumpingsfeltet i Nedstrandsfjorden på nyåret 1980.
Navnet Kavholm er hentet fra en værhard holme utenfor Vedavågen på vestsiden av Karmøy. Navnet har senere vært benyttet på en industritråler fra samme sted.


== HVB «Globe V» ==
Juni 1930: Bygd ved Moss Værft & Dokk, Moss (byggenr. 55) som hvalbåt «Globe V» for Hvalfangerselskapet Globus AS / v. Melsom & Melsom, Nanset ved Larvik.
April 1941: Utleid til Royal Navy.
1942: I tjeneste som minesveiper «Karmøy» med norsk besetning.
August 1944: I tjeneste som HMS «Fiery Cross» med britisk marinebesetning.
Januar 1947: Tilbakelevert eier, men ikke utrustet for hvalfangst. I stedet opplagt for salg.


== MS «Kavholm» R-66-A ==
1947: Solgt til ukjent eier. Nedrigget. Maskin og kjeler demontert.
1947: Skroget videresolgt til AS Eivor / v. Vermund Sævik, Vedavågen på Karmøy / Haugesund.
1947: Skroget videresolgt til P/r / v. Lars Bakkevig L.S., Haugesund & Vermund Sævik & Søren Vermundsen, Vedavågen på Karmøy / Haugesund. Slept til ukjent verksted i Göta älv innenfor Göteborg, Sverige av snurper «Myrland» (som hadde last samme vei). Ombygd til snurper og fraktefartøy. Nye kjenningsmål: 117’ x 23,9’ x 13,2’ Brt: 267. Motor montert: 4syl 2tev Skandia  360bhk
Mai 1948: Levert og satt i fart som snurper «Kavholm» (fiskerinr. R-66-A). Gikk så til Danmark og lastet cement for Nord-Island. «Kavholm» var svært rank i sjøen på denne turen, men dette ble snart etter utbedret med 50 tonn fast ballast.
23. oktober 1951: «Kavholm» var på vei sørover med kalksten, da den grunnstøtte ved Buholmsråsa på Folda (Trøndelag) og sank på grunt vann. Der kom vann i lasterommet, men ikke i innredningen.
27. oktober 1951: Bragt flott med store bunnskader av bergningsbåtene «Draugen» og «Herkules». Slept til Bessaker og midlertidig tettet. Slept videre til Hommelvik for reparasjon. Gikk etter få år ut av fraktfarten og ble snurper på heltid.
1959: Solgt til P/r Br. Vermundsen, Vedavågen på Karmøy / Kopervik (fiskerinr. R-66-A).
1963: Forlenget ved AS Haugesund Slip, Haugesund. Nye kjenningsmål: 140,5’ x 23,9’ x 11,7’  Brt:296
1. januar 1965: Nytt fiskerinr. R-411-K på grunn av kommunesammenslåing.
1965: Omrigget til ringnotsnurper. Lastekapasitet: 3550hl. Ny motor montert: 6syl 2tev Wichmann 900bhk
1979: Kondemnert. Avrigget i Vedavågen og ved Br. Lothe AS Flytedokken, Haugesund.
12. januar 1980: Senket på dumpingsfeltet i Nedstrandsfjorden.


== Kilder ==
«Båter, baser og barske menn»  Leo Oterhals
Alf Johan Kristiansen
Trygve Eriksen jr.'s arkiv


== Eksterne lenker ==
(en) MS «Kavholm» – Den internasjonale sjøfartsorganisasjonen 
Globe 5 Sjøhistorie.no
Globe Whale Catchers Warsailors.com